קורות החיים שלכם לא תמיד ממויינים על ידי המגייסים, אלא נשלפים מתוך מערכת ממוחשבת באמצעות מילות חיפוש. איך מקדמים את הרזומה מול עין שאינה אנושית?
במודעות הדרושים בדרך כלל לא מצוין באיזה פורמט עליכם לשלוח את קורות החיים, אבל רוב האנשים מבינים שמדובר במסמך Word. ומכיוון שמערכות סינון רבות לא מצליחות להתמודד עם קבצים אחרים, בנקודה הזו לא כדאי להיות מקוריים. קובץ PDF, או נתונים שהודבקו כתמונה על המסמך, לא בהכרח יצליחו לעבור את שלב הסינון הראשוני.
תמונות שלכם, צילומי מסך, אלמנטים גרפיים אחרים ואפילו טבלאות - כל מה שאינו טקסט עלול לגרום לבעיות בסריקת המסמך. מכיוון ששום דבר שאינו טקסט גם לא באמת נחוץ לקורות החיים שלכם, אפשר להימנע מכך מלכתחילה. כמו כן, כותרת עליונה ותחתונה אולי נראית טוב לעין האנושית, אבל אין עירבון לכך שהתוכן שתיצקו לתוכה ייקרא.